Սենյակն աչքի չէր ընկնում առաձնահատուկ կահավորանքով: 4 պատերից 3-ը` հատակից մինչև առաստաղ, պատված էին նեղլիկ դարակներով, որոնք լի էին զանազան, հիմնականում հնամաշ գրքերով` տարբեր լեզուներով, մասնագիտական, գեղարվեստական գրականություն, բառարաններ ու զրուցարաններ, որոնց քանակն ու առկայությունն ամեն կողմում գլխապտույտ էին առաջացնում: Մի անկյունում դրված էր հին գրասեղանը` վրան շարված մի քանի գրքով ու սեղանի լամպով: Մյուս անկյունում գտնվում էր նեղլիկ մահճակալը: Այս ամենից բացի, սենյակում կար նաև փոքրիկ բազկաթոռ ու երեք փայտե աթոռ, որոնցից մեկն իր կոտրված ոտքի պատճառով, վաղուց ծառայում էր որպես կենցաղային տարբեր իրերի հավաքատեղի: